Der er allerede målt store mængder regn til både Nibe Festival og DGI Landsstævnet og intet tyder på, at det stopper.

Arrangørerne af de to store kulturbegivenheder i Nordjylland lige nu, Nibe Festival og DGI Landsstævnet, har sørget for at alting klapper. Der er kun én ting, de ikke selv kan styre - vejret. Og lige præcis vejret viser sig langtfra fra sin smukkeste side disse dage. På landsstævnet har man været tvunget til at flytte en udendørs opvisning med 800 højskoleelever fra Honnørkajen og ind i Nordkraft. På grund af de store mængder regn var det ikke forsvarligt at opføre opvisning som først planlagt. DMI fortæller da også, at der siden klokken 6 torsdag morgen og frem til klokken 10 torsdag formiddag er faldet 20,6mm regn i Aalborg. Mod syd til Nibe Festivalen har de heller ikke været heldige. De har faktisk været endnu mere uheldige end DGI Landsstævnet. I Nibe er der faldet ikke mindre end 29,4mm regn siden klokken 5 torsdag morgen og frem til klokken 10. De kommer altså indenfor det DMI karakteriserer som kraftig regn.